VM i Backyard er i gang. Det er et løb, hvor deltagerne hver eneste time skal løbe 6,7 kilometer, og det handler simpelthen om at være i gang til man er så udmattet, at man ikke kan mere. For nordjyske Stine Rex blev det til 33 runder. Altså 33 timers løb og 221 kilometer i benene - og så gik det galt. I nattens mulm og mørke faldt hun nemlig over en træstub. -  Jeg faldt over en lorte-træstub. Jeg hamrede mit knæ i det. Bagefter kunne jeg godt gå, men så ville jeg udgå, forklarer Stine Rex. Og det gjorde hun. Altså udgik. Det er hun en smule ærgerlig over, for hun havde egentlig klaret sig ret godt. I 20 runder af de 33 var hun den første i mål på de 6,7 kilometer. - Mig og træstubben er rimelige meget uvenner, siger hun og griner. - Der var mørkt, og selvom jeg flere gange var løbet forbi på ruten og tænkt, at den var dum - så lå jeg pludselig der, og det er bare øv. En ekstra dag til ferie Men helt spildt er turen ikke. Hun og familien er nemlig indkvarteret på et hotel, som de kan være på i en dag endnu, hvor hun skulle have løbet. I stedet nyder hun lidt efterårsferie med børnene og manden i hotellets vandland. Og så tager hun revanche næste år. - Jeg har deltaget i fem løb i år, så nu går jeg i vinterhi, og så løber jeg nogle vilde løb igen næste år, siger hun. Det kan være, at ultraløberen vil forsøge at slå verdensrekorden i seks dages løb næste år. Men det bekymrer hun sig ikke om lige nu.

Opsummering:
Stine Rex har endnu engang deltaget i et ultraløb, men løbet endte ærgerligt for den nordjyske løber, selvom hun blev den bedste danske kvinde.